
Filosofia cunoaşterii a jucat un rol important în schimbările prin care au trecut disciplinele 
relaţiilor internaţionale şi studiilor de securitate în ultimele decenii. Dincolo de aspectele strict 
intelectuale, miza consta chiar în legitimitatea acestora ca demersuri intelectuale, destinate 
îmbunătăţirii politicilor publice şi educării cetățenilor rationali şi liberi, două valori esenţiale 
ale democrațiilor moderne. Ideea ştiinţelor reale ca model epistemologic şi metodologic a fost 
pusă sub semnul întrebării de către adepții abordării paradigmelor şi de postmodernişti. 
Constructivismul promovat de Fred Chernoff oferă o concepţie moderată, nu lipsită însă de 


unele ambiguităţi inerente. 


Problema cunoaşterii a însoţit filosofia 
aproape de la naşterea sa. Răspunsurile la 
întrebări de genul cum putem cunoaşte ceva, 
legau concepţiile despre fundamentele 
existenţei de ideile etice şi politice?. Multă 
vreme ignorată în studiile sociale, tematica a 
devenit din ce în ce mai importantă, odată cu 
contestarea concepțiilor moderne despre 
ştiinţă. 

Importanța epistemologiei, filosofia 
cunoaşterii, provine din faptul că multe dintre 
concepţiile despre securitate sau despre 
politici au la bază presupoziţii care ar intra 
sub regimul acestui demers”. Aşa cum 
sublinia Graham Allison, majoritatea 
decidenţilor aderă, deseori fără să-şi dea 
seama, la o versiune a modelului actorului 
rațional, în întelegerea unor fenomene 
precum războiul sau crizele internaţionale”. 
Dacă premisele respectivei construcții 
intelectuale sunt greşite, atunci este posibil şi 
ca acțiunile pe care le inspiră să se 
dovedească contraproductive. 

În acelaşi timp, ştiinţele naturale şi 
tehnologiile pe care le inspiră au devenit din 
ce în ce mai importante, chiar şi în viața 


curentă. Rețelele sociale şi telefoanele smart 
sunt unele dintre exemplele cele mai facile 
ale acestor procese. Uneori, natura 
cunoaşterii inspiră controverse aprinse, mai 
ales când sunt în joc importante mize 
simbolice sau materiale, ca în cazul 
controverselor despre încălzirea globală. 

În consecinţă, epistemologia poate fi 
utilă, cel puţin ca introducere, pregătire, 
pentru descifrarea unui hăţiş intelectual, deşi 
nu este clar cum ar trebui privită, din 
perspectiva unor discipline precum ştiinţele 
sociale, îndeosebi, a celor politice, relațiilor 
internaţionale şi studii de securitate. Autori 
precum Jackson o consideră importantă ca 
motivare rațională a demersurilor de 
cercetare, ajutându-ne să identificăm mai 
bine punctele forte şi slabe ale principiilor 
metodologice şi instrumentelor alese”. O 
abordare procesuală, întâlnită la Wittgenstein 
şi Rorty subliniază caracterul dubitativ şi 
conversaţional al filosofiei, care ne pune mai 
curând întrebări, ajută la clarificarea 
conceptelor, decât să ofere răspunsuri 
satisfăcătoaref. 

ştiinţele sociale au fost profund marcate de 
mai multe valuri de pozitivism, viziunea 
conform căreia investigarea societății umane 
este analog celui al naturii, de unde reiese că 
teoriile şi instrumentele de cercetare trebuie 
să fie similare. Deseori respinsă ca străină şi 
lipsită de capacitatea de înțelegere minimală, 
această abordare a revenit tot timpul şi 
continuă să exercite o mare influenţă asupra 
domeniilor respective. Este interesant că 
studiile de securitate se constituie într-o 
perioadă de critică a acestui curent 
epistemologic. 

Printre cele mai cunoscute formulări 
pozitiviste se numără cele ale empiriştilor 
logici, raționalismul critic elaborat de Popper, 
filosofia programelor de cercetare a lui 
Lakatos, dar şi abordări originare 
preponderent din interiorul ştiinţelor sociale 
precum comportamentalismul, structuralismul 
şi teoria acțiunii raționale. Toate au în comun 
modelul fizicii, neutralitatea observatorului, 
cauzalitatea şi versiuni ale concepţiei despre 
adevăr drept corespondenţă dintre teorii şi 
fapte. Scopul final constă în explicarea unui 
set de legi care să permită cunoaşterea, 
predicția şi controlul fenomenelor sociale. 

Pozitivismul a fost însă criticat în filosofie 
de Thomas Kuhn şi de postmodernişti, 
amintind astfel de caracterul mai curând 
deliberativ decât cumulativ al acestei 
discipline”. Primul a argumentat că oamenii 
de ştiinţă nu caută să îşi verifice teoriile prin 
fapte, nici să le supună unor teste 
competitive dure, ci dimpotrivă, influențați de 
o paradigmă, un model exemplar al 
cercetării, caută să o confirme, riscând să 
adapteze faptele ideile şi credințelor 
profunde. Postmoderniştii au subliniat că, 
îndeosebi în disciplinele aplicate, este dificil 
de distins între cunoaştere şi relaţii de 
putere, ultimele configurând, în termenii lui 
Michel Foulcault, episteme, regimuri 
discursive, configurații instabile care dau un 
sens aparent şi iluzoriu lumii”. 

Ştiinţele sociale adaugă o altă 
dimensiune epistemologii şi anume discuţia 
despre specificul umanităţii, prin comparaţie 


cu natura, cu profunde consecințe 
ontologice, etice şi politice. O mai veche 
tradiție de  interogaţie, hermeneutica, a 
respins principiile pozitiviste, considerând că 
elementele definitorii aici constau în 
capacitatea oamenilor de a defini un sens al 
acțiunilor şi de a-şi creiona identitatea şi 
comportamentul potrivit acestor elemente 
simbolice". Limbajul este adevăratul semn 
al societății, iar tematicile trebuie înțelese din 
interior, nu abordate cauzal din exterior. 

Disputele dintre adepții teoriilor 
explicative în maniera ştiinţelor exacte şi 
hermeneuticieni au jucat un rol important de 
la începutul anilor '90, până în zilele noastre 
în discipline precum relaţiile internaţionale şi 
studiile de securitate. Nu este clar dacă se 
va ajunge la un compromis, iar nou teorii, 
precum constructivismul şi abordările critice 
au crescut în popularitate şi-au asigurat un 
caracter pluralist acestor domenii 
intelectuale. Dezbaterea respectivă are un 
caracter limitat însă, excluzând unele opţiuni 
interesante precum convenţionalismul, de 
care ne vom ocupa aici. 

Acesta din urmă susține că adevărul 
teoriilor depinde de comunitatea 
cercetătorilor, o idee iniţial sceptică, dar care 
a fost convertită pentru elaborarea unei 
epistemologii moderate, odată cu atenuarea 
de către Thomas Kuhn a criticilor sale prin 
promovarea unor valori cognitive precum 
simplitatea şi exactitatea. Oamenii de 
ştiinţă pot adopta, prin înţelesuri 
intersubiective, o serie de principii raţionale 
destinate  ghidării cercetării. Astfel, chiar 
dacă realitatea nu confirmă neapărat 
principiile Iluminismului, acordul, consensul, 


elitei cercetătorilor pare a oferi o nouă 
garanție. 
Intr-una dintre cele mai interesante 


publicaţii epistemologice din ultimii ani, Fred 
Chernoff a transferat ideile filosofului şi 
chimistului francez Pierre Duhem, domeniului 
relaţiilor internaționale. Acesta din urmă a 
elaborat o epistemologie a bunului simţ drept 
ghid al cercetătorilor, pornind de la premisele 
incertitudinii experimentelor, înrudită cu ideile 

lui Thomas Kuhn. Deşi controversate, ideile 
sale au continuat să exercite o anumită 
putere de atracţie asupra contemporanilor, 
fie direct, fie mediat”. 

Chernoff pornea de la o considerația 
pragmatică: ştiinţele sociale trebuie să deţină 
un nucleu rațional, în caz contrar, riscă să 
devină irelevante pentru decidenţi'S. Acest 
raționament prin consecințe aminteşte de 
principiile clasice ale lui Francis Bacon, dar 
este insuficient, deoarece utilitatea, fiind 
subiectivă şi circumstanţială, nu legitimează 
din punct de vedere logic nişte poziţii 
intelectuale şi este respinsă de teoreticienii 
critici, pentru care reprezintă o formă limitată 
de cunoaştere“. De exemplu, misticismul 
poate fi folositor uneori pentru asigurarea 
succesului acțiunilor. 

Concepţia autorului despre raționalitatea 
sa diferă de cea a pozitiviştilor, în sensul în 
care nu mai este privită drept o facultate 
detaşată şi universală, apropiindu-se de 
filosofia revizuită a lui Thomas Kuhn, criterii 
definite intersubiectiv de către cercetători şi 
totuşi bazate pe gândire'. Pentru Chernoff, 
configurarea culturală a principiilor 
epistemologice, metodologice, a teoriilor şi 
problematicii este limitată de un empirism „de 
bun simț’, amintind de Duhem, adică ideea 
că există o lume independentă de savanți, 
indiferent cât de greu este ea de cunoscut. 
Balansul între convenție şi  „natură” 
reprezintă consecința indeterminării teoriilor 
de către fapte, în sensul în care verificarea 
nu poate decide concludent între concepții 
rivale, cel puțin în cazul ştiinţelor sociale "°. 

Specificul şi chiar superioritatea 
acestora, prin comparaţie cu cele exacte 
constă în faptul că se ocupă de investigarea 
convențiilor în sine, nu doar le presupun, o 
argumentare analoagă cu cea în favoarea 
filosofiei.  Reluând unele argumente 
hermeneutice, Chernoff consideră că 
disciplinele sociale îşi construiesc în mod 
specific obiectul, de unde ar reieşi că nu sunt 
în mod serios afectate de problema 
imperfecţiunii măsurătorilor evidenţiată de 
Duhem?!. Cu toate acestea, el nu renunţă la 
unele elemente ale idealului pozitivist, ci 
promovează o versiune atenuată, împărtăşite 
de autori precum Robert Keohane şi chiar de 
Auguste Comte, fondatorul curentului, potrivit 


căreia o cunoaştere riguroasă poate fi 
compatibilă cu o anumită ambiguitate”. 

Astfel, Chernoff consideră că predicțiile 
sunt posibile, în ciuda limitelor produselor, 
prin comparaţie cu ştiinţele reale. Ele leagă 
domeniul academic de decidenți şi trebuie să 
reprezinte unul dintre obiectivele 
cercetătorilor, poziție diferită de cele 
adoptate de alți critici ai pozitivismului. Din 
aceste considerente autorul este partizanul 
metodelor scenariilor, într-un cadru 
pluralist”. 

Principalul semn de întrebare priveşte 
coerenţa demersului. Cum impaci obiectivele 
pozitivismului cu epistemologia 
instersubiectivă si riscul de scepticism 
implicat de convenţionalism? Grupurile se 
pot înşela, de unde o tensiune între cultură şi 
raționalitate. Aceasta din urmă nu distinge 


neapărat ştiinţa de alte demersuri 
intelectuale. 

Abordarea lui Chernoff este însă 
instructivă pentru efortul depus de 
cercetătorii din domeniile relațiilor 


internaționale de a depăşi controversele 
epistemologice din ultimele decenii, duse 
deseori prea departe. Ea impresionează prin 
calitatea argumentării şi a cunoştinţelor şi 
referințelor autorului. The Power of 
International Theory , în ciuda punctelor 
slabe, rămâne o carte de referință pentru 
filosofia aplicată a cunoaşterii. 

CONCLUZII 


e Deşi pare distantă de preocupările practice, epistemologia simbolizează o 
configuratie culturală din care derivă şi legitimitatea, justificarea, unor discipline precum 
relatiile internationale şi studiile de securitate. 


e Controversa dintre pozitivism şi hermeneutică, reluând dezbateri vechi de aproape 
un secol, are un caracter limitat şi concentrarea asupra acesteia riscă să excludă unele 
abordări interesante, precum conventionalismul, realismul sau postmodernismul. 


e Fred Cernoff încearcă să concilieze ideile rolului constructiv al culturii fată de 
cunoaştere şi existenței unei lumi independente, considerând că valorile create prin 
interactiune simbolică corespund, în linii mari idealului pozitivist de raționalitate, ceea ce 
permite elaborarea de propuneri utile decidentilor. 


e Dificultăţile abordării se referă la coerenţa argumentatiei şi la conceptualizarea 
vagă a ştiinţei. 


COLOCVIU STRATEGIC este o publicaţie a Centrului de Studii Strategice de Apărare şi Securitate 
ce prezintă principalele rezultate ale unor studii de cercetare, sintezele unor evenimente ştiinţifice, 
opiniile şi punctele de vedere ale masteranzilor şi doctoranzilor, implicaţi în cercetarea ştiinţifică din 
domeniul apărării şi securității. 

